SA lughawens ontvang stiptelikheidstoekenningKaapstad Internasionale Lughawe (Foto: CapeTown-Airport.co.za) Dipuo Peters, minister van vervoer, het die Lughawensmaatskappy (Acsa) gelukgewens nadat drie lughawens in Suid-Afrika aangewys is as van die toptien stiptelikste lughawens ter wêreld. OAG Aviation Worldwide, ŉ agentskap in die Verenigde Koninkryk wat prestasie by lugrederye en lughawens wêreldwyd monitor, het die lys bekend gemaak, het die departement Saterdag gesê. OR Tambo Internasionale Lughawe het die agtste plek behaal in die grootlughawenskategorie, Kaapstad Internasionale Lughawe het die sesde plek behaal in die mediumlughawenskategorie en King Shaka Internasionale Lughawe het die 10de plek behaal in die kleinlughawenskategorie. “OAG Aviation Worldwide monitor minstens 80% van die vlugte by ŉ lughawe voordat die lughawe in die stiptelikheidsliga ingesluit word. Volgens die liga het die toptwintig lughawens in die grootlughawenskategorie verseker dat 83,9% van vlugte binne 15 minute van hul geskeduleerde aankoms of vertrektye bedryf word.